Proposta għal DEĊIŻJONI TAL-KUNSILL li testendi l-perijodu ta’ applikazzjoni tal-miżuri xierqa fid-Deċiżjoni 2011/492/UE li jikkonċernaw il-konklużjoni tal-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-KE /* COM/2013/0439 final - 2013/0208 (NLE) */





Error! Not a valid link. MEMORANDUM TA’ SPJEGAZZJONI Fil-31 ta’ Jannar 2011 l-Unjoni Ewropea ddeċidiet li tibda konsultazzjonijiet mar-Repubblika tal-Ginea Bissaw skont l-Artikolu 96 tal-Ftehim rivedut ta’ Cotonou. Din id-deċiżjoni ttieħdet wara avvenimenti li seħħew fl-1 ta’ April 2010. Dakinhar, fuq l-ordinijiet tal-Viċi Kmandant tal-Forzi Armati, il-Ġeneral Antonio Indjai, grupp ta’ militari xewwiexa arrestaw il-Kmandant, l-Ammiral José Zamora Induta, kif ukoll il-Prim Ministru tal-Ginea Bissaw, is-Sur Gomes Junior. Wara r-ribelljoni, il-Ġeneral Indjai impona ruħu de facto bħala Kmandant qabel ma nħatar uffiċjalment fil-25 ta' Ġunju 2010 b'digriet tal-President, Mr Bacai Sanha, fuq proposta tal-gvern. Il-ħatra tar-Rear Admiral Bubo Na Tchuto bħala l-Kmandant tal-Marina, fit-8 ta’ Ottubru 2010, kienet pass lura għall-governanza tajba fil-Ginea Bissaw. Ir-Rear Admiral Na Tchuto kellu rwol ta’ destabilizzatur fis-segwitu tal-ammutinament tal-1 ta’ April u huwa suġġett għal sanzjonijiet minn imsieħba internazzjonali minħabba l-implikazzjoni preżunta tiegħu f'attivitajiet illegali. L-Unjoni Ewropea tqis li r-ribelljoni tal-1 ta’ April 2010 u l-ħatra ulterjuri tal-istigaturi ewlenin tagħha f’pożizzjonijiet għolja fil-ġerarkija militari huma vjolazzjoni partikolarment gravi u ovvja tal-elementi essenzjali msemmija fl-Artikolu 9 tal-Ftehim ta’ Cotonou (ir-rispett tal-prinċipji demokratiċi) u każ ta’ urġenza partikolari, b’mod konformi mal-paragrafu 2(b) tal-Artikolu 96 tal-Ftehim. Għalhekk fit-2 ta' Frar 2011 intbagħtet ittra lill-awtoritajiet tal-Ginea Bissaw fejn kienu mistiedna għall-konsultazzjonijiet. Il-laqgħa tal-ftuħ tal-konsultazzjonijiet saret fi Brussell fid-29 ta' Marzu 2011. Matul il-laqgħa msemmija hawn fuq, il-parteċipanti ġew infurmati dwar il-proposti li għamlet il-parti tal-Ginea Bissaw biex tiġi żgurata progressivament is-supremazija tal-awtorità ċivili, it-titjib tal-governanza demokratika, il-garanzija tar-rispett tal-ordni kostituzzjonali u l-Istat tad-Dritt kif ukoll għall-ġlieda kontra l-impunità u l-kriminalità organizzata. In-naħa tal-Ginea Bissaw intrabtet, b’mod partikulari, biex: · Twettaq u tikkonkludi inkjesti u proċeduri ġudizzjarji, rigward l-assassinji li saru f’Marzu u f’Ġunju 2009, li jkunu kompletament indipendenti u li jsiru f’kundizzjonijiet loġistiċi u ta’ sigurtà xierqa; · timplimenta b'mod effettiv ir-riforma tas-settur tas-sigurtà, abbażi tal-istrateġija approvata mill-parlament nazzjonali u mill-pakkett leġiżlattiv imħejji bl-appoġġ tal-missjoni politika ta' sigurtà u ta' difiża komuni (PSDK) tal-UE; · tiżgura li min jinħatar f’karigi għolja fis-servizz militari tal-forzi armati jkunu persuni mhux involuti f’imġiba antikostituzzjonali, illegali jew f’atti ta’ vjolenza, skont il-konklużjonijiet u r-rakkomandazzjonijiet tal-pjan direzzjonali tal-Komunità Ekonomika tal-Istati tal-Afrika tal-Punent (ECOWAS) għal riforma tas-settur tas-sigurtà; · tapprova u tiffaċilita missjoni ta’ esperti bħala appoġġ għar-riforma tas-settur tas-sigurtà u l-protezzjoni ta’ personalitajiet politiċi, li għandha ssir bl-għajnuna tal-ECOWAS, tal-Komunità tal-Lingwa Portugiza (CPLP) u/jew imsieħba oħra; · tħejji, tadotta u timplimenta b'mod effettiv il-pjanijiet operazzjonali nazzjonali għall-implimentazzjoni tar-riforma tas-settur tas-sigurtà u għall-ġlieda kontra t-traffikar tad-drogi; · ittejjeb il-ġestjoni amministrattiva u finanzjarja tal-impjegati ċivili u militari kif ukoll miżuri għall-ġlieda kontra l-ħasil tal-flus. L-Unjoni Ewropea ħadet nota ta’ dawn l-impenji fil-konklużjonijiet tal-konsultazzjonijiet tagħha. Hija ħeġġet lir-rappreżentanti tar-Repubblika tal-Ginea Bissaw biex iwettqu inkjesti u proċeduri ġudizzjarji relatati mal-avvenimenti tal-1 ta’ April 2010, sabiex tissaħħaħ il-ġlieda kontra l-impunità, u biex jiġi propost kalendarju iktar dettaljat għall-implimentazzjoni tal-impenji, skont l-iskadenzi stabbiliti fil-pjan direzzjonali tal-ECOWAS. Fit-18 ta' Lulju 2011, permezz tad-Deċiżjoni tal-Kunsill 2011/492/UE, l-Unjoni Ewropea ddeċidiet li taddotta l-miżuri xierqa għat-twettiq ta' dawn l-impriżi, inkluż skema ta' impenji reċiproċi biex gradwalment il-koperazzjoni tal-UE terġa' taqbad. Missjoni ta' segwitu tal-Artikolu 96 seħħet fil-Bissaw bejn it-18 u l-20 ta' Jannar 2012. Ir-rapport tal-missjoni ġibed l-attenzjoni għall-grad insuffiċjenti ta' implimentazzjoni tal-ewwel grupp ta' impenji indikat fid-Deċiżjoni tal-Kunsill 2011/492/UE, li eskluda l-iżblukkar tal-programmi ta' kooperazzjoni ta' korrispondenti. Ir-rapport ġie approvat permezz tal-grupp ta’ Ħidma dwar l-Afrika tal-Kunsill fil-15 ta’ Frar 2012. Fit-12 ta' April 2012, seħħ kolp ta' stat minn elementi tal-forzi armati wara l-ewwel fażi tal-elezzjonijiet presidenzjali, li kienu qed isiru minħabba l-mewt ta' President Bacai Sanha f'Jannar; l-Aġent President u l-Prim Ministru kienu arrestati. Minn dakinhar, L-ECOWAS beda jagħmilha ta’ medjatur biex tinstab soluzzjoni li twassal biex mill-ġdid ikun hemm ordni demokratika fil-Ginea Bissaw, iżda ftit li xejn sar progress s’issa lejn ritorn għall-ordni kostituzzjonali. Bid-Deċiżjoni tal-Kunsill 2012/387/EU tas-16 ta' Lulju 2012, id-Deċiżjoni tal-Kunsill 2011/492/UE ġiet estiża b’sena, sad-19 ta’ Lulju 2013. Il-Kummissjoni tikkunsidra li huwa importanti li d-Deċiżjoni tal-Kunsill 2011/492/UE ma titħalliex tiskadi minħabba li tipprovdi qafas fundamentali għall-promozzjoni tal-istabbiltà demokratika fil-Ginea Bissaw. Huwa għalhekk propost li tiġi estiża iktar sad-19 ta' Lulju 2014. Wara l-31 ta' Diċembru 2013, id-data tal-iskadenza tal-10 FEŻ, u qabel id-dħul fis-seħħ tal-11-il FEŻ, l-impenji tal-UE indikati fl-iskeda annessa tad-Deċiżjoni tal-Kunsill 2011/492/EU jiġu ffinanzjati mill-faċilità ta' kollegament li għandha tiġi stabbilita. Il-kontenut l-ieħor tad-Deċiżjoni (i.e. il-kundizzjonalitajiet dettaljati u r-risponsi tal-UE) jistgħu jeħtieġu xi adattamenti hekk kif is-sitwazzjoni politika tinbidel, iżda f'dan l-istadju mhux possibbli li jkunu previst tali kambjamenti b'reqqa suffiċjenti. Konklużjoni Fid-dawl ta’ dan kollu, il-Kunsill qed jintalab jadotta l-abbozz ta’ proposta mehmuż għal Deċiżjoni tal-Kunsill li testendi l-perjodu ta’ applikazzjoni tal-miżuri xierqa fir-rigward il-Ginea Bissaw. 2013/0208 (NLE) Proposta għal DEĊIŻJONI TAL-KUNSILL li testendi l-perijodu ta’ applikazzjoni tal-miżuri xierqa fid-Deċiżjoni 2011/492/UE li jikkonċernaw il-konklużjoni tal-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-KE IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa waħda, u l-Unjoni Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000[1] (minn hawn 'il quddiem imsejjaħ "il-Ftehim ta' Sħubija AKP-KE"), kif rivedut f’Ouagadougou, il-Burkina Faso, fit-22 ta’ Ġunju 2010[2], u partikolarment l-Artikolu 96 tiegħu, Waqt li kkunsidra l-ftehim intern dwar il-miżuri li għandhom jittieħdu u l-proċeduri li għandhom ikunu segwiti għall-applikazzjoni tal-Ftehim ta’ Sħubija tal-AKP-KE[3], u b'mod speċjali l-Artikolu 3 tiegħu, Wara li kkunsidraw il-proposta mill-Kummissjoni, Billi: (1) Bid-Deċiżjoni tal-Kunsill 2011/492/UE, il-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-KE ngħalqu u ttieħdu miżuri xierqa, kif speċifikat fl-Anness ma’ dik id-Deċiżjoni. (2) Bid-Deċiżjoni tal-Kunsill 2012/387/EU, id-Deċiżjoni tal-Kunsill 2011/492/UE ġiet estiża b’sena, sad-19 ta’ Lulju 2013. (3) L-elementi essenzjali ċitati fl-Artikolu 9 tal-Ftehim ta' Sħubija AKP-KE għadhom qed jinkisru u l-kundizzjonijiet attwali fil-Ginea Bissaw ma jiżgurawx ir-rispett tad-dritijiet umani, il-prinċipji demokratiċi u l-istat tad-dritt. (4) Għaldaqstant, id-Deċiżjoni 2011/492/UE għandha tiġi emendata biex testendi iktar il-perjodu tal-applikazzjoni tal-miżuri xierqa, ADOTTA DIN ID-DEĊIŻJONI: Artikolu 1 Id-Deċiżjoni 2011/492/UE hija b’dan emendata kif ġej: L-Artikolu 3 jinbidel b'dan li ġej: "Din id-Deċiżjoni għandha tidħol fis-seħħ fid-data tal-adozzjoni tagħha. Għandha tiskadi fid-19 ta’ Lulju 2014. Hi ser terġa' tkun eżaminata b'mod regolari minn tal-anqas kull sitt xhur, preferibbilment fuq il-bażi tal-missjonijiet ta' sorveljanza mis-Servizz Ewropew għall-Azzjoni Esterna, bl-assoċjazzjoni tal-Kummissjoni." Artikolu 2 L-ittra annessa mad-Deċiżjoni preżenti għandha tintbagħat lill-awtoritajiet tal-Ginea Bissaw. Artikolu 3 Din id-Deċiżjoni għandha tidħol fis-seħħ fid-data tal-adozzjoni tagħha. Għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President || ANNESS L-Eċċellenza Tiegħu l-President tar-Repubblika ta' Ginea-Bissau, L-Onorevoli Prim Ministru tar-Repubblika ta' Ginea Bissaw, Sinjuri, Wara konsultazzjonijiet li saru fi Brussell fid-29 ta' Marzu 2011 fil-qafas tal-Artikolu 96 tal-Ftehim ta' Sħubija AKP-KE, l-Unjoni Ewropea fit-18 ta' Lulju 2011 iddeċidiet, permezz tad-Deċiżjoni tal-Kunsill 2011/492/UE li tadotta miżuri xierqa, inkluż skema ta' impenji reċiproċi biex gradwalment terġa' tibda l-koperazzjoni tal-UE. Bid-Deċiżjoni tal-Kunsill 2012/387/EU tas-16 ta' Lulju 2012, id-Deċiżjoni tal-Kunsill 2011/492/UE ġiet estiża b’sena, sad-19 ta’ Lulju 2013. nax-il xahar wara l-adozzjoni ta' din l-estensjoni, l-Unjoni Ewropea tikkunsidra li ma sar l-ebda progress sinifikanti u għaldaqstant tiddeċiedi li testendi l-perjodu tal-applikazzjoni tad-Deċiżjoni 2011/492/UE sad-19 ta' Lulju 2014. L-Unjoni Ewropea tixtieq għal darba oħra tenfasizza l-importanza li hi tagħti lill-koperazzjoni futura mal-Ginea Bissaw u tikkonferma r-rieda tagħha li tkompli bid-djalogu u li fil-futur qrib tagħmel progress lejn sitwazzjoni fejn terġa′ ssir possibbli koperazzjoni sħiħa. Għoddni dejjem tiegħek, Għall-Kunsill || Għall-Kummissjoni C. ASHTON President || A. PIEBALGS Kummissarju [1] ĠU L 317, 15.12.2000, p. 3. [2] ĠU L 287, 4,11.2010, p. 3. [3] ĠU L 317, 15.12.2000, p.376, emendat mill-ĠU L 247, 09.09.2006, p.48